34
Kölün mwareiti Kot ren an angasakichela seni riaföü
34.1-22
(1.Sam 21.13-15)
Echö än Tafit köl, lupwen a pomweni pomwen eman chon umwes me fän mesen Apimelek, pwe ätewe a asüela, nge Tafit a feila seni.
1 Üpwe ingemwareiti ewe Samol mi Lapalap fansoun meinisin,
üpwe chök mwamwareiti i.
2 Ngang üpwe aingaing won ewe Samol mi Lapalap.
Chokewe mi nom lon riaföü repwe rongorong o pwapwa ren.
3 Oupwe etiei le asilefeili än ewe Samol mi Lapalap manaman,
ousipwe mwareitifengeni itan.
4 Üa iotek ngeni ewe Samol mi Lapalap, nge i a pälüeniei
o angasaei seni ai kewe niuokus meinisin.
5 Oupwe sachetä ngeni i pwe oupwe pwapwa,
nge ousap säw.
6 Ewe chon mwelele a siö, nge ewe Samol mi Lapalap a aüselinga
o amanaua i seni an weires meinisin.
7 Nöün ewe Samol mi Lapalap chon läng a nom pwelin ünükün chokewe mi niueiti i
o angaseer seni feiengau.
8 Oupwe neni o nengeni pwe ewe Samol mi Lapalap a kirikiröch.
Ra feiöch ätekewe mi eäni i lenien op. ✡
9 Ämi nöün ewe Samol mi Lapalap kewe chon pin, oupwe meniniti i,
pun chokewe mi meniniti i resap osupwang.
10 Ekewe laion ra echik, pun esap wor ener.
Nge chokewe mi aleasochis ngeni ewe Samol mi Lapalap resap osun och mettoch mi mürina.
11 Oupwe feito, ämi nei mwän o aüselingaei,
üpwe aiti ngenikemi usun ämi oupwe meniniti ewe Samol mi Lapalap.
12 Iö me leimi a pwapwaiti manau o mochen manauatam
pwe epwe alomota ekewe feiöch meinisin?
13 Oupwe tümwünükemi pwe ousap eäni kapas mi ngau,
ousap pwal kapas chofana.
14 Oupwe kul seni mine a ngau o föri mine a mürina,
oupwe kütta kinamwe ren unusen lelukemi.
15 Ewe Samol mi Lapalap a mamasa ekewe chon pwüng,
selingan a rongorong ngeni ar siö.
16 Nge a ü ngeni chokewe mi föri mine a ngau,
a föri pwe mürin ar mäla aramas repwe müttir manlükirela. ✡
17 Lupwen ekewe chon pwüng ra siön alilis, ewe Samol mi Lapalap a rongorong
o angaserela seni ar weires meinisin.
18 Ewe Samol mi Lapalap a kan ngeni chokewe mi luketatakis,
a amanaua chokewe mi apilükingau.
19 Chomong riaföü ra tori ewe chon pwüng,
nge ewe Samol mi Lapalap a angasala i seniir meinisin.
20 A fokun tümwünü ewe chon pwüng,
pwe esap mwo nge kup efoch chün. ✡
21 Föför mi ngau epwe afeiengaua ekewe aramasangau,
nge chokewe mi oput ekewe chon pwüng repwe küna liwiningau.
22 Ewe Samol mi Lapalap a amanaua nöün kewe chon angang.
Esap wor eman lein chokewe mi eäni Kot lenien op epwe küna liwiningau.
✡ 34:8 1.Pet 2.3 ✡ 34:16 1.Pet 3.10-12 ✡ 34:20 Joh 19.36