37
Nonomongauen ekewe aramasangau
37.1-40
Echö än Tafit köl.
1 Kosap achouuk pokiten ekewe aramasangau,
nge kosap lolowo ngeni chokewe mi föri mine a ngau.
2 Pun repwe pwasekai usun fetil,
repwe pwal mäla usun pötöwöl mi pwasala.
3 Kopwe apilükülükü ewe Samol mi Lapalap o föri mine a mürina,
pwe kopwe nonom lon ewe fanü fän kinamwe.
4 Ewe Samol mi Lapalap i chök epwe om pwapwa,
nge i epwe ngonuk mochenin lelukom.
5 Kopwe lükü ngeni ewe Samol mi Lapalap manauom
o apilükülük ngeni, nge i epwe alisuk.
6 Epwe pwärawu om pwüngüöch pwe epwe usun saram,
nge om pwüng pwe epwe usun tinen akkaren leoloas.
7 Kopwe fanafanala me fän mesen ewe Samol mi Lapalap o likitü le witiwiti i.
Kosap achouuk ren ekewe aramas mi pisekisekila,
pwal ren chokewe mi afisätä ar rawangau.
8 Kopwe ükütiu seni song o likitala lingeringer.
Kosap achouuk, pun a chök emwenukelong lon mine a ngau.
9 Pun ekewe aramasangau repwe käriwu,
nge chokewe mi apilükülükü ewe Samol mi Lapalap repwe fanüeni ewe fanü.
10 Lon fansoun mochomoch echök ekewe aramasangau resap chüen nom.
Inamwo are kopwe küttafichiir lon lenier,
nge resap nom ikenan.
11 Nge ekewe chon tipetekison repwe fanüeni ewe fanü
o pwapwaäsini ar feiöch me kinamwe mi somwola. ✡
12 Ekewe aramasangau ra rawangauei ewe chon pwüng
o afochofoch ngeni.
13 Nge ewe Samol a takiri ekewe aramasangau,
pun a silei pwe a arap ränin ar mäla.
14 Ekewe aramasangau ra üttawu nöür ketilas o emeia nöür likapich,
pwe repwe afeiengaua ekewe mi wöüngau me mwelele,
repwe pwal niela chokewe mi föri mine a pwüng.
15 Nge repwe mäla ren püsin nöür ketilas,
nge ar likapich epwe kup.
16 Än eman chon pwüng pisek mi chokükün
a mürina seni wöün ekewe aramasangau meinisin.
17 Pun pöchökülen ekewe aramasangau epwe wesila,
nge ewe Samol mi Lapalap epwe alisi ekewe chon pwüng.
18 Ewe Samol mi Lapalap a tümwünü ekewe aramas esap wor ar tipis,
repwe chök fafanü fanüer tori feilfeilachök.
19 Lon fansoun feiengau resap küna säw,
nge lon ränin lengita epwe somwola ener mongö.
20 Nge ekewe aramasangau repwe rosola.
Ekewe chon oputa ewe Samol mi Lapalap ra usun chök lingen ekewe pön ira mi morola lon ekewe mälämäl,
repwe moropöküla usun och ötüöt.
21 Ewe aramasangau a liwinimang, nge esap tongeni amusasefäli.
Nge ewe chon pwüng a kirikiröch o fangafangöch.
22 Pun chokewe mi feiöch me ren ewe Samol mi Lapalap repwe fanüeni ewe fanü,
nge chokewe mi anümamau me ren Kot repwe kärila.
23 Ewe Samol mi Lapalap a emweni eman aramas won ewe al epwe fetal won,
a pwal anüküchara i, pun a pwapwa ren.
24 Are epwe tur, esap turuchapala,
pun ewe Samol mi Lapalap a kamwöch pöün.
25 Seni me lom, lupwen ngang üa eman alüal, tori iei üa chinlap,
üsap küna mwo eman chon pwüng epwe sachawun,
ika nöün kana repwe tütüngorfetal ener mongö.
26 Ewe chon pwüng a fangafangöch o mwütätä pisekin ngeni aramas,
nge nöün kana ra wään feiöch ngeni aramas.
27 Kopwe sü seni mine a ngau o föri mine a mürina,
mürin kopwe nonomöch lon ewe fanü fän kinamwe.
28 Pun ewe Samol mi Lapalap a efich mine a pwüng,
esap likitala nöün kewe mi allükülük.
Ewe Samol mi Lapalap a tümwünü ekewe chon pwüng tori feilfeilachök,
nge mwirimwirin ekewe aramasangau repwe kärila.
29 Ekewe chon pwüng repwe fanüeni ewe fanü o nonom won tori feilfeilachök.
30 Ewe chon pwüng a eäni fos mirit,
a chök apasa mine a pwüng.
31 Än Kot kewe allük ra nom lon lelukan,
nge esap tokola seniir.
32 Eman aramasangau a opoperi ewe chon pwüng
o kütta an epwe niela.
33 Nge ewe Samol mi Lapalap esap asechala ewe chon pwüng fän nemenien ewe chon oputa,
esap pwal mwüt ngeni pwe epwe etipisi lon kapwüng.
34 Kopwe anomu om apilükülük won ewe Samol mi Lapalap o aleasochisi an kewe allük.
I epwe atekioketä pwe kopwe fanüeni ewe fanü,
nge en kopwe nenengeni, lupwen ekewe aramasangau repwe kasüla.
35 Üa küna eman aramasangau a nemenem fän pöchökül,
a fokun tekiatä won aramas meinisin usun efoch irä setar won Lepanon.
36 Mürin üa pwal pweresefälila ren, nge esap chüen nom.
Üa kütta i, nge üsap chüen küna.
37 Kopwe afota ewe aramas esap wor an tipis o nenengeni ätewe mi wenechar.
A wor mwirimwirin ätewe mi afisätä kinamwe,
38 nge ekewe chon tipis repwe rosola meinisin,
pwal mwirimwirin ekewe aramasangau repwe kärila.
39 Ewe Samol mi Lapalap a amanaua ekewe chon pwüng,
i ar lenien op lon fansoun riaföü.
40 Ewe Samol mi Lapalap a alisiir o angaseer.
A angaserela seni ekewe aramasangau o amanaueer,
pun ra eäni i lenien op.
✡ 37:11 Mat 5.5