145
Kölün mwareiti än Kot kirikiröch me manaman
145.1-21
Echö än Tafit kölün mwareiti Kot.
1 Üpwe ingemwareiti ai Kot me ai king,
üpwe mwareiti itom tori feilfeilachök.
2 Iteiten rän üpwe mwareituk
o alinga itom tori feilfeilachök. 3 Ewe Samol mi Lapalap a tekia, aramas meinisin repwe fokun mwareiti i.
Esap wor eman a tongeni aükü an tekia.
4 Eu täppin aramas epwe ainga om kewe angang ngeni pwal eu,
repwe arongafeili om kewe föför mi manaman.
5 Repwe kapas usun lingen om tekia,
nge ngang üpwe ekinlonei usun amwararen om kewe föför.
6 Aramas repwe asilefeili manamanen om kewe föför mi eniwokus,
nge ngang üpwe arongafeili om tekia.
7 Repwe apworausa usun om kirikiröch mi lapalap
o osomong le kölü om pwüng.
8 Ewe Samol mi Lapalap a kirikiröch o lukpwetete,
a songomang o wöün tong ellet.
9 Ewe Samol mi Lapalap a kirikiröch ngeni aramas meinisin,
an tong a nom won förian meinisin.
10 Ai Samol mi Lapalap, meinisin mine ka föri repwe kilisou ngonuk,
noum chon pin meinisin repwe mwareituk.
11 Repwe kapas usun lingen mwum
o apworausa usun om manaman,
12 pwe aramas meinisin repwe silei om föför mi manaman
me amwararen lingen mwum.
13 Mwum eu mwü mi nom tori feilfeilachök,
nge om nemenem a nonom won ekewe täppin aramas meinisin.
Ewe Samol mi Lapalap a allükülük lon an pwon meinisin,
a eäni ümöümöch ngeni förian meinisin.
14 Ewe Samol mi Lapalap a aütäi ir meinisin mi turula,
a awenätä sokürün ir mi pworotiu.
15 Mönümanau meinisin ra nennetä ngonuk fän ar apilükülük,
pun en ka ngeniir ener mongö, lupwen a tori otun.
16 Ka suki poum
o ngeni ekewe mönümanau meinisin mine repwe menemenöch ren.
17 Ewe Samol mi Lapalap a pwüng lon meinisin mine a föri
o kirikiröch lon an kewe föför meinisin.
18 Ewe Samol mi Lapalap a arap ngeni ir meinisin mi köri,
a arap ngeniir meinisin mi köri fän wenechar.
19 A föri mochenin ir meinisin mi niuokusiti i,
a rong ar siö o amanaueer.
20 Ewe Samol mi Lapalap a tümwünü meinisin mi echeni i,
nge a arosala ekewe aramasangau meinisin.
21 Üpwe mwareiti ewe Samol mi Lapalap,
mönümanau meinisin repwe mwareiti itan mi pin tori feilfeilachök.