32
Feiöchün musalan tipis
32.1-11
Echö än Tafit köl. Echö kölün kait.
1 Feiöchün ätewe an pupungau a musala,
nge an tipis a möla.
2 Feiöchün ewe aramas ewe Samol mi Lapalap esap tip ngeni och pwüngingau,
ewe aramas ese wor chofana lon lelukan. ✡
3 Lupwen üsap pwärätä ai tipis,
inisi a apwangapwangala ren ai kechü lon unusen rän me rän.
4 Pun lerän me lepwin ka apwüngüei.
Pöchökülen inisi a morotä
usun koluk a morotä lupwen fansoun pwichikar.
5 Mürin üa pwärätä ai tipis ngonuk,
nge üsap aopala ai pwüngingau.
Üa apasa, “Üpwe pwärätä ngeni ewe Samol mi Lapalap ai pupungau.”
Iwe, ka amusala ai tipis meinisin.
6 Iei mine ekewe chon allükülük repwe iotek ngonuk lon fansoun riaföü.
Lupwen feiengauen apwüng a war usun eu noter,
esap toriir.
7 En eu lenien op fän itei,
ka tümwünüei seni weires.
Üa leüömong le köl
usun om angasaeila.
8 Ewe Samol mi Lapalap a apasa,
“Üpwe aiti ngonuk ewe al kopwe fetal won o emwenuk,
üpwe öüröürok o mamasok.
9 Kosap wewe ngeni eman oris ika eman aas esap mirit,
nge eman a chök tongeni nemeniir, are efoch mächä a nom lon awer fiti efoch säl,
pwe repwe aleasochis ngeni.”
10 A wor chomong än ekewe aramasangau riaföü,
nge ewe Samol mi Lapalap a tongei o tümwünü
chokewe mi anomu ar apilükülük won.
11 Ämi chon pwüng, oupwe pwapwa o meseik
ren mine ewe Samol mi Lapalap a föri.
Oupwe mweireir fän pwapwa, ämi meinisin mi wenechar lelukemi.
✡ 32:2 Rom 4.7-8