13
Iotekin tüngor alilis lon riaföü
13.1-6
Ngeni ewe mi emweni chon köl: Echö än Tafit köl.
1 Ai Samol mi Lapalap, ifa ükükün fansoun om kopwe manlükieila?
Ifa usun, kopwe manlükieila tori feilfeilachök?
Ifa ükükün fansoun om kopwe aopala mesom seniei?
2 Ifa ükükün fansoun ai üpwe engila fän ai weires?
Ifa ükükün fansoun lelukei epwe riaföü lerän me lepwin?
Ifa ükükün fansoun än chon oputaei repwe nemenieila?
3 Ai Samol mi Lapalap, kopwe nenengeniei o pälüeniei.
Kopwe apöchökülaei, kosap mwütätä ai üpwe mäla.
4 Kosap mwüt ngeni ekewe chon oputaei pwe repwe apasa, “Aia akufu ätewe.”
Kosap mwüt ngeni ekewe chon pälüeniei repwe takiriei ren ai tumwula.
5 Nge üa anomu ai apilükülük won om tong ellet,
üpwe pwapwa ren om amanauaei.
6 Ngang üpwe köl ngonuk, ai Samol mi Lapalap,
pun ka fokun eäni kirikiröch ngeniei.